title: https://risaleoku.com/oku/ossozler/733
article: برنجى تمثيل:
  بر سلطانڭ ايكى چشيد مكالمهسى، صحبتى، گوروشمسى واردر. ايكى طرزده خطابى، إلتفاتى واردر. بريسى: عامى بر رعيتيله جزئى بر ايش ايچون، خصوصى بر حاجته دائر، خاص بر تلفونله صحبت ايتمكدر. ديگرى: سلطنتِ عظما عنوانيله و خلافتِ كبرا ناميله و حاكميتِ عامّه حيثيتيله و أوامرينى أطرافه نشر و تشهير مقصديله، او ايشلرله علاقهدار بر ألچيسيله ويا او أوامر ايله مناسبتدار بيوك بر مأمورى ايله قونوشمقدر، صحبت ايتمكدر. و حشمتنى إظهار ايدن علوى بر فرمانله بر مكالمهدر.
  ايشته
  ﴿وَ ِللّٰهِ الْمَثَلُ الْاَعْلٰى﴾
  شو تمثيل گبى: شو كائنات خالقنڭ و مالك الملك والملكوتڭ و حاكمِ أزل و أبدڭ ايكى طرزده مكالمهسى، صحبتى، إلتفاتى واردر. بريسى جزئى و خاص، ديگرى كلّى و عام... ايشته معراج، ولايتِ أحمديهنڭ (عصم) بتون ولاياتڭ فوقنده بر كلّيت، بر علويت صورتنده بر تظاهريدر كه· بتون كائناتڭ ربّى إسميله، بتون موجوداتڭ خالقى عنوانيله جنابِ حقّڭ صحبتنه و مناجاتنه مشرّفيتدر.
  ايكنجى تمثيل:
  بر آدم ألندهكى بر آيينهيى گونشه قارشى طوتار. او آيينه كندى مقدارنجه بر ايشيق و يدى رنگى حاوى بر ضيايى، بر عكسى، شمسدن آلير. اونڭ نسبتنده گونشله مناسبتدار اولور، صحبت ايدر. و او ايشيقلى آيينهيى قراڭلقلى خانهسنه ويا طام آلتندهكى كوچك، خصوصى باغنه توجيه ايتسه· گونشڭ قيمتى نسبتنده دگل، بلكه او آيينهنڭ قابليتى مقدارنجه إستفاده ايدهبيلير. ديگرى ايسه آيينهيى بيراقير، طوغريدن طوغرىيه گونشه قارشى چيقار، حشمتنى گورور، عظمتنى آڭلار. صوڭره پك يوكسك بر طاغه چيقار، گونشڭ پك گنيش شعشعهِٔ سلطنتنى گورور و بِالذّات پردهسز اونڭله گوروشور. صوڭره دونر، خانهسندن ويا باغنڭ طامندن گنيش پنجرهلر آچار، گوكدهكى گونشه قارشى يوللر ياپار، حقيقى گونشڭ دائمى ضياسى ايله صحبت ايدر، قونوشور. و بويلهجه منّتدارانه بر صحبت ايدهبيلير و دييهبيلير: "أى ير يوزينى ايشيغيله يالديزلايان و زمينڭ وجهنى و بتون چيچكلرڭ يوزلرينى گولديرن دنيا گوزلى، گوك نازدارى اولان نازنين گونش!. اونلر گبى بنم خانهجگمى، باغچهجگمى ايصينديردڭ و ايشيقلانديردڭ، بتون دنيايى ايشيقلانديرديغڭ و ير يوزينى ايصينديرديغڭ گبى." حالبوكه أوّلكى آيينه صاحبى بويله دييهمز. او آيينه قيدى آلتنده گونشڭ عكسى ايسه، آثارى محدوددر، او قيده گورهدر.
  بر سلطانڭ ايكى چشيد مكالمهسى، صحبتى، گوروشمسى واردر. ايكى طرزده خطابى، إلتفاتى واردر. بريسى: عامى بر رعيتيله جزئى بر ايش ايچون، خصوصى بر حاجته دائر، خاص بر تلفونله صحبت ايتمكدر. ديگرى: سلطنتِ عظما عنوانيله و خلافتِ كبرا ناميله و حاكميتِ عامّه حيثيتيله و أوامرينى أطرافه نشر و تشهير مقصديله، او ايشلرله علاقهدار بر ألچيسيله ويا او أوامر ايله مناسبتدار بيوك بر مأمورى ايله قونوشمقدر، صحبت ايتمكدر. و حشمتنى إظهار ايدن علوى بر فرمانله بر مكالمهدر.
  ايشته
  ﴿وَ ِللّٰهِ الْمَثَلُ الْاَعْلٰى﴾
  شو تمثيل گبى: شو كائنات خالقنڭ و مالك الملك والملكوتڭ و حاكمِ أزل و أبدڭ ايكى طرزده مكالمهسى، صحبتى، إلتفاتى واردر. بريسى جزئى و خاص، ديگرى كلّى و عام... ايشته معراج، ولايتِ أحمديهنڭ (عصم) بتون ولاياتڭ فوقنده بر كلّيت، بر علويت صورتنده بر تظاهريدر كه· بتون كائناتڭ ربّى إسميله، بتون موجوداتڭ خالقى عنوانيله جنابِ حقّڭ صحبتنه و مناجاتنه مشرّفيتدر.
  ايكنجى تمثيل:
  بر آدم ألندهكى بر آيينهيى گونشه قارشى طوتار. او آيينه كندى مقدارنجه بر ايشيق و يدى رنگى حاوى بر ضيايى، بر عكسى، شمسدن آلير. اونڭ نسبتنده گونشله مناسبتدار اولور، صحبت ايدر. و او ايشيقلى آيينهيى قراڭلقلى خانهسنه ويا طام آلتندهكى كوچك، خصوصى باغنه توجيه ايتسه· گونشڭ قيمتى نسبتنده دگل، بلكه او آيينهنڭ قابليتى مقدارنجه إستفاده ايدهبيلير. ديگرى ايسه آيينهيى بيراقير، طوغريدن طوغرىيه گونشه قارشى چيقار، حشمتنى گورور، عظمتنى آڭلار. صوڭره پك يوكسك بر طاغه چيقار، گونشڭ پك گنيش شعشعهِٔ سلطنتنى گورور و بِالذّات پردهسز اونڭله گوروشور. صوڭره دونر، خانهسندن ويا باغنڭ طامندن گنيش پنجرهلر آچار، گوكدهكى گونشه قارشى يوللر ياپار، حقيقى گونشڭ دائمى ضياسى ايله صحبت ايدر، قونوشور. و بويلهجه منّتدارانه بر صحبت ايدهبيلير و دييهبيلير: "أى ير يوزينى ايشيغيله يالديزلايان و زمينڭ وجهنى و بتون چيچكلرڭ يوزلرينى گولديرن دنيا گوزلى، گوك نازدارى اولان نازنين گونش!. اونلر گبى بنم خانهجگمى، باغچهجگمى ايصينديردڭ و ايشيقلانديردڭ، بتون دنيايى ايشيقلانديرديغڭ و ير يوزينى ايصينديرديغڭ گبى." حالبوكه أوّلكى آيينه صاحبى بويله دييهمز. او آيينه قيدى آلتنده گونشڭ عكسى ايسه، آثارى محدوددر، او قيده گورهدر.